Document ID: 32015R0228

PROVEDBENA UREDBA KOMISIJE (EU) 2015/228
оd 17. veljače 2015.
o zamjeni priloga I. do VII. Uredbi Vijeća (EZ) br. 4/2009 o nadležnosti, mjerodavnom pravu, priznavanju i izvršenju sudskih odluka te suradnji u predmetima u području obveza uzdržavanja
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 4/2009 od 18. prosinca 2008. o nadležnosti, mjerodavnom pravu, priznavanju i izvršenju sudskih odluka te suradnji u stvarima koje se odnose na obvezu uzdržavanja (1), posebice njezin članak 72.,
budući da:
(1)
Prilozi I. do VII. Uredbi (EZ) br. 4/2009 izmijenjeni su Uredbom Vijeća (EU) br. 517/2013 (2) kako bi se uzelo u obzir pristupanje Hrvatske Europskoj uniji. Istodobno, u Uredbi (EU) br. 517/2013 uzeta je u obzir promjena valute u Estoniji.
(2)
Latvija je promijenila valutu 1. siječnja 2014., a Litva 1. siječnja 2015. Stoga treba izmijeniti Priloge I. do IV. i VII.
(3)
U skladu s člankom 4. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženom Ugovoru o Europskoj uniji i Ugovoru o funkcioniranju Europske unije, Ujedinjena Kraljevina obavijestila je Komisiju da pristaje sudjelovati u primjeni Uredbe (EZ) br. 4/2009. Stoga bi podaci koji se odnose na Ujedinjenu Kraljevinu trebali biti navedeni u prilozima II., IV. do VII.
(4)
U skladu s člancima 1. i 2. Protokola br. 22 o stajalištu Danske priloženom Ugovoru o Europskoj uniji i Ugovoru o funkcioniranju Europske unije, Danska nije sudjelovala u donošenju Uredbe (EZ) br. 4/2009 i ne sudjeluje u donošenju ove Uredbe, te za nju Uredba (EZ) br. 4/2009 i ova Uredba nisu obvezujuće niti se na nju primjenjuju.
(5)
U skladu s člankom 3. stavkom 2. Sporazuma od 19. listopada 2005. između Europske zajednice i Kraljevine Danske o nadležnosti, priznavanju i izvršenju sudskih odluka u građanskim i trgovačkim stvarima (3), Danska je obavijestila (4) Komisiju o svojoj odluci da djelomično primjenjuje sadržaj Uredbe (EZ) br. 4/2009, ako se navedenom Uredbom izmjenjuje Uredba Vijeća (EZ) br. 44/2001 (5), koja je predmet prethodno navedenog Sporazuma od 19. listopada 2005. Stoga bi podaci koji se odnose na Dansku trebali biti navedeni u prilozima II. i IV.
(6)
Konačno, potrebno je izmijeniti određene dijelove priloga VI. i VII. kako bi se olakšala njihova primjena.
(7)
Mjere predviđene ovom Uredbom u skladu su s mišljenjem Odbora osnovanog prema članku 70. Uredbe Vijeća (EZ) br. 2201/2003 (6).
(8)
Stoga je, radi jasnoće, potrebno zamijeniti priloge I. do VII. Uredbe (EZ) br. 4/2009,
DONIJELA JE OVU UREDBU:
Članak 1.
Prilozi I. do VII. Uredbe (EZ) br. 4/2009 zamjenjuju se tekstom iz Priloga ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama u skladu s Ugovorima.
Sastavljeno u Bruxellesu 17. veljače 2015.

Labels: 2
11
0
18
15